5 wenke vir gimhasies | Huisgenoot
Huisgenoot Digitaal op Oktober 11, 2013 Deel
Oefengewiggies – leer hoe om dit te gebruik Voor jy met gewigte begin oefen, maak seker jy kan elke oefening met die regte tegniek uitvoer. Die onbehoorlike gebruik van gewigte of masjiene kan beserings veroorsaak. Dit kan of akuut wees (jy sal dit dadelik voel) of 'n chroniese besering wees (simptome is subtieler en dit duur langer voor dit jou pla). Die verkeerde tegnieke kan ook die ondoeltreffende gebruik van die teikenspiere veroorsaak sodat jy nie die spiere reg ontwikkel nie.
Doen een of twee sessies saam met 'n persoonlike afrigter Ken jy die gesegde: 'n Mens is nooit te oud om te leer nie? Wel, dit geld ook vir gimhasies wat gereeld oefen. Dis noodsaaklik om die regte opligtegnieke aan te leer en ook uit te vind wat die beste oefen-volgorde vir die beste resultate is. Om jou liggaam te leer om die verlangde resultaat te verkry is 'n wetenskap. Dis een lewensgebied waarop intuïsie of die nabootsing van ander mense wat oefen, nie goed genoeg is nie. 'n Goeie persoonlike afrigter sal jou van die jongste neigings in gimoefeninge vertel sodat jy nuwe oefenmetodes leer ken. Jy kan hierdeur verskeidenheid by jou oefeprogram inwerk, wat jou gemotiveer en geïnteresseer sal hou. Jy het nie nodig om 'n hele maand saam met 'n persoonlike afrigter deur te bring nie; net 'n paar sessies kan 'n groot verskil maak. Los die soet energiedrankies Baie mense maak die fout om drankies wat elektroliete of glukose bevat te drink terwyl hulle oefen, hoewel hul lyf dit nie nodig het nie. Om 'n sportdrankie te drink terwyl jy oefen veroorsaak dat jou bloedsuikervlakke opskiet, en dalk gou weer, selfs tydens jou oefensessie, skielik daal. Dit kan jou duiselig, swak en selfs naar laat voel. Hou by goeie ou water en jy sal jou hidrering maklik bestuur. Dis selfs beter om yskoue water te drink, pleks van water by kamertemperatuur, aangesien jy dan meer dikwels sal drink. Dit sal jou selfs 'n paar ekstra kilojoules help verbrand. Verleng jou oefensessie met 'n peuselhappie voor die tyd Jou liggaam verkies om koolhidrate te verbrand, veral omdat die energie uit koolhidrate vinniger vrygestel word en dit maklik beskikbaar is as glukose in die bloed en glikogeen in die spiere. Daarom glo baie mense hulle sal meer vet verbrand as hulle nie voor oefening eet nie, met ander woorde wanneer daar nie baie glikogeen in die liggaam is nie. Hoewel dit waar kan wees, sal jy ongelukkig nie in staat wees om lank of hard genoeg te oefen om 'n beduidende hoeveelheid vet te verbrand nie. Sonder genoegsame glukose in jou bloed en glikogeen in jou spiere om te dien as brandstof terwyl jy oefen, sal jy gou doodmoeg wees en nie jou oefensessie kan klaarmaak nie. Dis verkieslik om 'n klein peuselhappie voor jou oefensessie te eet, wat lae-glukemiese-indeks-koolhidrate bevat. Lae-GI-koolhidrate kom voor in vrugte (appels, bessies, kersies, druiwe, pere, aarbeie), groente, heelgraanbrood, rys, pasta en ontbytkos. Lae-GI-koolhidrate word stadig in die bloedstroom vrygelaat, wat jou bloedsuiker bestendig hou en jou help om aan te hou hard oefen. Onthou net, hoe meer kalorieë jy eet voor jy oefen, hoe langer duur die spysvertering en hoe stadiger word die energie vrygestel. Hou dus die porsie klein en hou bylae-GI-opsies.
Sit die telefoon . . . neer Ek is verstom hoe baie mense elektroniese speelgoed saamneem na die gim en daaraan vasklou asof dit 'n oefenhanddoekie is. Hulle is skaars klaar met 'n stel oefeninge of hulle gryp hul foon en lees hul boodskappe of Facebook-profiel. Ek wed jou sommige mense bestee meer tyd in die gimnasium aan hul elektroniese toestelle as aan oefen. Wat is die punt? Behalwe as jy jou foon gebruik vir musiek of as jy duidelike oefendoelwitte het, behoort daar nie tyd te wees vir enigiets behalwe oefen nie. Herinner jou waarom jy by die gimnasium is – om aan daardie pragtige figuur te werk en te ontspan. Fokus meer op jou oefensessie en minder op jou Twitter-nuus.